**मुख्यमन्त्री ग्रामीण विकास कार्यक्रम संचालन कार्यविधि,२०७५**

प्रदेश मन्त्रिपरिषद्‌बाट स्वीकृत मितिः २०७५।०५।३१

पहिलो संशोधन मिति : २०७६/३/३१

प्रस्तावना: आर्थिक तथा सामाजिक सूचकका आधारमा कमजोर देखिएका गाउँपालिकाहरुका घरपरिवार वा व्यक्तिहरुको गुणस्तरीय शिक्षा, स्वास्थ्य, रोजगारी, आयआर्जनका अवसरहरु तथा सामाजिक संरक्षणका कार्यक्रममार्फत जीवनस्तर सुधार गरी गरिवी निवारण गर्ने उद्देश्यले मुख्यमन्त्री तथा मन्त्रिपरिषद्को कार्यालय र स्थानीय तहबाट संचालन गर्ने मुख्यमन्त्री ग्रामीण विकास कार्यक्रम संचालनका लागि प्रदेश सरकार(मन्त्रिपरिषद्)ले यो "मुख्यमन्त्री ग्रामीण विकास कार्यक्रम संचालन कार्यविधि, २०७५" स्वीकृत गरी लागू गरेको छ ।

**परिच्छेद-१**

**प्रारम्भिक**

1. **नाम र प्रारम्भः** (१) यस कार्यविधिको नाम "मुख्यमन्त्री ग्रामीण विकास कार्यक्रम संचालन

कार्यविधि, २०७५" रहनेछ ।

(२) यो कार्यविधि प्रदेश सरकारले स्वीकृत गरेको मितिदेखि लागू हुनेछ ।

**२. अर्थ र परिभाषाः**

(क) "कार्यालय" भन्नाले मुख्यमन्त्री तथा मन्त्रिपरिषद्को कार्यालयलाई जनाउनेछ ।

(ख) "समन्वय ईकाइ" भन्नाले मुख्यमन्त्री तथा मन्त्रिपरिषद्को कार्यालयमा रहने कार्यक्रम कार्यान्वयन तथा समन्वय ईकाइलाई जनाउनेछ।

(ग) "निर्देशक समिति" भन्नाले मुख्यमन्त्री ग्रामीण विकास कार्यक्रम केन्द्रीय निर्देशक समितिलाई जनाउनेछ ।

(घ) "व्यवस्थापन समिति" भन्नाले जिल्ला व्यवस्थापन तथा समन्वय समितिलाई जनाउनेछ ।

(ङ) "सिफारिस समिति" भन्नाले कार्यक्रम सिफारिस तथा कार्यान्वयन समितिलाई जनाउनेछ ।

(च) "कार्यक्रम" भन्नाले मुख्यमन्त्री ग्रामीण विकास कार्यक्रमलाई जनाउनेछ ।

(छ) "परियोजना" भन्नाले मुख्यमन्त्री ग्रामीण विकास कार्यक्रमअन्तर्गत सन्चालित परियोजनाहरु वा कार्यक्रम वा क्रियाकलापलाई जनाउनेछ ।

(ज) "सार्वजनिक परिक्षण" भन्नाले मुख्यमन्त्री ग्रामीण विकास कार्यक्रम कार्यान्वयन गर्ने निकायले सञ्चालन गर्ने परियोजना वा कार्यक्रमको लक्ष्य, उद्देश्य, बजेट खर्च तथा प्राप्त प्रतिफल वा उपलब्धी आदिको बारेमा सरोकारवालाहरु बीच जानकारी गराउने, लेखाजोखा गर्ने र मूल्यांकन गर्ने कार्य जनाउनेछ ।

**परिच्छेद-२**

**कार्यक्रम संचालनका उद्देश्य तथा रणनीतिहरु**

**३. कार्यक्रम सञ्चालनका उद्देश्य तथा रणनीतिहरु**

**३.१ उद्देश्य**

आर्थिक तथा सामाजिक सूचकका आधारमा कमजोर देखिएका गाउँपालिकाहरुका समुदाय,घरपरिवार वा व्यक्तिहरुको गुणस्तरीय शिक्षा, स्वास्थ्य, रोजगारी, आयआर्जनका अवसरहरु तथा सामाजिक संरक्षणका कार्यक्रममार्फत जीवनस्तर सुधार गरी गरिवी निवारण गर्नु यस कार्यक्रमको उद्देश्य रहेको छ ।

**३.२ रणनीतिहरु**

यस कार्यक्रमको उद्देश्य प्राप्तिका लागि देहाय वमोजिमका रणनीतिहरु अवलम्वन गरिनेछ ।

(क) गुणस्तरीय शिक्षा तथा स्वास्थ्य सेवामा पहूँच तथा सीप विकासका कार्यक्रमहरुमार्फत लक्षित वर्गको क्षमता वृद्धि तथा सशक्तीकरण गर्ने ।

(ख) स्वरोजगारी तथा आय आर्जनका क्रियाकलापहरुमा जोड दिने ।

(ग) लक्षित वर्ग, स्थानीय तह र गैर सरकारी संस्थासंगको सहकार्यमा सहभागितामूलक विधिहरु अपनाइ कार्यक्रमहरु संचालन गर्ने ।

**परिच्छेद-३**

**लक्षित समूह,कार्यक्रम संचालनका क्षेत्र र संचालन हुने कार्यक्रमहरु**

**४. लक्षित समूह**

यस कार्यक्रमका लक्षित समूह देहाय बमोजिम हुनेछन् ।

(क) गरिवीको समस्याबाट आक्रान्त घर परिवार,

(ख) असहाय, जेष्ठ नागरिक, एकल महिला, बालबालिका र अपांगता भएका व्यक्तिका घरपरिवार,

(ग) दलित,पिछडिएका समुदाय तथा सुरक्षित वसोवास नभएका परिवार,

(घ) कुनै प्रकोप तथा घटनाबाट घरवारविहीन भएका परिवार,

**५. कार्यक्रम संचालनको क्षेत्र**

यो कार्यक्रम अनुसूची -१ बमोजिमका गाउँपालिकाहरुमा संचालन गरिनेछ ।कार्यक्रम सन्चालनको अनुभव, प्रभावकारिता र साधनको उपलब्धतालाई मनन गरी यसको क्षेत्र विस्तार गर्न सकिनेछ ।

**६. सञ्चालन गरिने कार्यक्रमहरु**

यस कार्यक्रमअन्तर्गत देहायबमोजिमका कार्यक्रमहरु संचालन गरिनेछ ।

(अ) शिक्षा, स्वास्थ्य तथा क्षमता विकासका कार्यक्रमहरु

(क) विद्यालय बाहिर रहेका वालवालिकाहरुलाई विद्यालय भर्ना गराउने,

(ख) कार्यक्रम संचालन गरिने गाउँपालिकाका पहिचान गरिएका लक्षित समूहका विद्यालय भर्ना भएका बालबालिकाहरुलाई विद्यालय छोड्नबाट रोक्नका लागि आवश्यक कार्यक्रमहरु संचालन गर्ने,

 (ग) प्राविधिक शिक्षा तथा सीपमूलक तालिम संचालन गर्ने र तालिम अनुसारका व्यावसायिक कार्यक्रमहरु संचालन गर्न सहयोग गर्ने ।

(घ) निःशुल्क वीमा तथा निःशुल्क स्वास्थ्यसम्बन्धी कार्यक्रमहरु संचालन गर्ने

(आ) रोजगारी तथा स्वरोजगारी सिर्जना तथा आय आर्जन अभिवृद्धिका कार्यक्रमहरु

(क) कृषि तथा पशुपालनसम्बन्धी कार्यक्रमहरु संचालन गर्ने,

(ख) घरेलु उद्योग संचालनसम्बन्धी कार्यक्रमहरु संचालन गर्ने,

(ग) अन्य आय आर्जनसम्बन्धी कार्यक्रमहरु संचालन गर्ने,

(इ) राहत, पुनःस्थापना, सामाजिक संरक्षण र अन्य कार्यक्रमहरु

(क) असहाय,अशक्त र अपाङ्गता भएका ब्यक्तिहरुको पुनःस्थापनासम्बन्धी कार्यक्रम संचालन गर्ने,

(ख) कुनै प्रकारका प्रकोप तथा घटनाबाट घरवारविहीन भएका परिवारलाई सहयोग गर्ने,

(ग) सामाजिक संरक्षणसम्बन्धी अन्य कार्यक्रमहरु संचालन गर्ने,

(घ) खानेपानीको मुहान संरक्षण सम्वन्धी कार्यक्रम संचालन गर्ने ।

माथि जेसुकै बिषय उल्लेख भए तापनि उल्लेखित कुनै पनि कार्यक्रमका नाममा नगदै रकम वितरण गरिने छैन ।

**परिच्छेद-४**

**संरचनागत व्यवस्था र जिम्मेवारी**

**७. संरचनागत व्यवस्था**

यस कार्यक्रम कार्यान्वयनका लागि देहाय बमोजिमको संरचनागत व्यवस्था रहनेछ ।

(अ) मुख्यमन्त्री ग्रामीण विकास कार्यक्रम केन्द्रीय निर्देशक समितिः

(क) यस कार्यक्रमका लागि देहाय बमोजिमको एक निर्देशक समिति रहनेछ ।

१. सचिव (बैठक तथा प्रशासन), मुख्यमन्त्री तथा मन्त्रिपरिषद्को कार्यालय संयोजक

२. सचिव, आर्थिक मामिला तथा योजना मन्त्रालय सदस्य

३. सचिव, सामाजिक विकास मन्त्रालय सदस्य

४ सचिव, भूमिव्यवस्था, कृषि तथा सहकारी मन्त्रालय सदस्य

५. उपसचिव, मुख्यमन्त्री तथा मन्त्रिपरिषद्को मन्त्रालय सदस्य सचिव

निर्देशक समितिले आवश्यकता अनुसार विभिन्न क्षेत्रका विज्ञहरुलाई समितिको बैठकमा आमन्त्रण गर्न सक्नेछ ।

(ख) निर्देशक समितिको काम, कर्तव्य र अधिकारहरु देहायबमोजिम हुनेछ ।

१. कार्यक्रमको बार्षिक नीति कार्यक्रम स्वीकृत गर्ने ।

२. कार्यक्रमको समग्र समन्वय, नियमित अनुगमन, सहजीकरण र समिक्षा गर्ने।

३. काम कारवाहीलाई प्रभावकारी वनाउन आवश्यक नीतिगत निर्णयहरु गरी कार्यान्वयन गर्ने, गराउने ।

४. गाउँपालिकाहरुमा संचालन हुने कार्यक्रमको पहिचान तथा सिफारिसका लागि आवश्यक मार्गदर्शन तथा सुझाव दिने ।

५. गाउँपालिकाहरुबाट कार्यक्रम पहिचान तथा छनौटका लागि आवश्यक क्षेत्रगत ढाँचा तोक्ने ।

६. अन्य आवश्यक कार्यहरु गर्ने।

(ग) निर्देशक समितिको कार्यसञ्चालन विधि समिति आफैंले निर्धारण गरे बमोजिम हुनेछ ।

(आ) मुख्यमन्त्री ग्रामीण विकास कार्यक्रम कार्यान्वयन तथा समन्वय ईकाइः

(क) मुख्यमन्त्री तथा मन्त्रिपरिषद्को कार्यालयमा एक कार्यक्रम कार्यान्वयन तथा समन्वय ईकाइ रहनेछ ।

(ख) खण्ड (क) बमोजिमको ईकाइ खडा नभएसम्म कार्यालयले तोकेको कुनै शाखाले सो ईकाइका रुपमा कार्य गर्नेछ ।

(ग) समन्वय ईकाइको काम, कर्तव्य र अधिकार :

यस कार्यविधिमा अन्यत्र लेखिएका विषयका अतिरिक्त कार्यक्रम समन्वय ईकाइका देहायबमोजिम काम, कर्तव्य र अधिकार हुनेछन् ।

१. निर्देशक समितिको निर्णय कार्यान्वयन गर्ने, गराउने।

२. कार्यक्रम सम्वन्धमा कार्यालयवाट गर्नुपर्ने नीतिगत तथा अन्य निर्णयहरुका सम्वन्धमा तयारी गर्ने ।

३. कार्यक्रम सञ्चालनको सम्वन्धमा निर्धारण गर्नुपर्ने मापदण्ड र फारामहरुको ढाँचा तयार गरी कार्यालयवाट स्वीकृत गराउने ।

४ जिल्ला व्यवस्थापन तथा समन्वय समिति र कार्यक्रम सिफारिस तथा कार्यान्वयन समितिसँग कार्यक्रम कार्यान्वयन सम्वन्धमा आवश्यक समन्वय र सहजीकरण गर्ने ।

५. कार्यक्रम सहजकर्तामार्फत कार्यक्रमको नियमित रुपमा प्रगति प्रतिवेदन लिई एकीकृत प्रतिवेदन निर्देशक समिति समक्ष पेश गर्ने ।

६ कार्यक्रमको नियमित सुपरिवेक्षण, अनुगमन तथा मूल्याङ्कन गरी प्रतिवेदन निर्देशक समितिमा पेश गर्ने।

७. गाउँपालिकाहरुलाई कार्यक्रम, बजेट खर्चको लेखापालन र लेखा परीक्षणका लागि आवश्यक सहजीकरण गर्ने ।

८. कार्यक्रमसम्वन्धी एकीकृत अभिलेख तयारी, सूचनाको विश्लेषण सहित बार्षिक प्रतिवेदन तयार गर्ने ।

९. कार्यालयले तोके बमोजिमका अन्य कार्यहरु गर्ने।

**इ. जिल्ला व्यवस्थापन तथा समन्वय समिति**

क. यस कार्यक्रम संचालन हुने प्रत्येक जिल्लामा देहाय बमोजिमको एक मुख्यमन्त्री ग्रामीण विकास कार्यक्रम जिल्ला व्यवस्थापन तथा समन्वय समिति रहनेछ ।

१. प्रमुख, जिल्ला समन्वय समिति संयोजक

२ उप प्रमुख, जिल्ला समन्वय समिति सदस्य

३. जिल्ला समन्वय अधिकारी, जिल्ला समन्वय समिति सदस्य

४. प्रमुख कोष नियन्त्रक वा निजले तोकेको अधिकृत, (को. ले.नि.का.) सदस्य

५. अधिकृत, जिल्ला प्रशासन कार्यालय सदस्य

६ अधिकृत, निर्देशक समितिले तोकेको प्रदेश सरकारअन्तर्गतको कार्यालय सदस्य

७. अधिकृत, जिल्ला समन्वय समितिको कार्यालय सदस्य सचिव

यस समितिको बैठकमा सम्वन्धित जिल्लाबाट प्रदेशसभामा प्रतिनिधित्व गर्नुहुने सबै माननीय सदस्यलाई स्थायी आमन्त्रित सदस्यका रुपमा आमन्त्रण गर्नुपर्नेछ । समितिका वैठकहरुमा कार्यक्रम सहजकर्तालाई सहजीकरणका लागि आमन्त्रण गर्नुपर्नेछ ।

 (ख) जिल्ला व्यवस्थापन तथा समन्वय समितिको काम, कर्तव्य र अधिकार:

जिल्ला व्यवस्थापन तथा समन्वय समितिको काम, कर्तव्य र अधिकार देहायबमोजिम
हुनेछ ।

१. समितिले आफ्नो कार्यविधि आँफै निर्धारण गर्न सक्नेछ ।

२. समितिले आफ्नो बैठकका निर्णयहरुको अभिलेख आवश्यक प्रक्रिया समेत देखिने गरी व्यवस्थित रुपमा राख्नेछ ।

३. समितिले लक्षित समूहको पहिचान तथा कार्यक्रमको पहिचान गर्ने कार्यमा कार्यक्रम सिफारिस तथा कार्यान्वयन समितिलाई आवश्यक प्राविधिक तथा अन्य सहयोग उपलब्ध गराउनेछ ।

४. कार्यक्रम सिफारिस तथा कार्यान्वयन समितिहरुबाट छनौट भई आएका कार्यक्रम वा परियोजना देहायबमोजिमका आधारमा प्राथमिकीकरण गरी स्वीकृत गर्नेछ ।

(क) कार्यक्रमको लक्षित समूह,

(ख) कार्यक्रमको प्रकृति,

(ग) कार्यक्रम सञ्चालन तथा अन्य खर्चको प्रस्ताव,

(घ) कार्यक्रमको दिगोपना,

(ङ) कार्यक्रम सञ्चालन भएका क्षेत्रमा सरकारी तथा गैर सरकारी क्षेत्रबाट अन्य कार्यक्रम भए, नभएको स्थिति,

(च) कार्यक्रमको अपेक्षित प्रतिफल उपलब्धी तथा प्रभाव,

(छ) कार्यक्रम सञ्चालन गर्न लाग्ने समय,

(ज) कार्यक्रमबाट सृजना हुने रोजगारी तथा स्वरोजगारीका अवसरहरु।

यसरी कार्यक्रम स्वीकृत गर्दा गाउँपालिकागत बजेट विनियोजनलाई आधार मान्नुपर्नेछ ।

५. स्वीकृत कार्यक्रममा सिफारिस तथा कार्यान्वयन समितिको सिफारिसबमोजिम संशोधन गर्न सक्नेछ।

६. गाउँपालिकाहरुमा सञ्चालित कार्यक्रमहरुको कार्यक्रम सहजकर्ता र गाउँपालिकाबाट मासिक प्रतिवेदन लिने र आवश्यकता अनुसार अनुगमन तथा मूल्याङ्कन गर्ने, गराउने ।

७. यस कार्यक्रमअन्तर्गत सञ्चालित कार्यक्रमहरुलाई थप प्रभावकारी वनाउन आवश्यक सुझावहरु केन्द्रीय कार्यान्वयन तथा समन्वय ईकाइमा पठाउने ।

**ई. कार्यक्रम सिफारिस तथा कार्यान्वयन समिति**

क. यस कार्यक्रम संचालन भएका प्रत्येक गाउँपालिकामा देहाय बमोजिमको एक कार्यक्रम सिफारिस तथा कार्यान्वयन समिति रहनेछ ।

१. सम्बन्धित गाउँपालिकाको अध्यक्ष संयोजक

२. सम्बन्धित गाउँपालिकाको उपाध्यक्ष सदस्य

३ कार्यक्रम संचालन हुने सम्बन्धित गाउँपालिकाका समाजसेवी वा

 शिक्षाविद्‍मध्ये मुख्यमन्त्रीबाट तोकिएका एक महिलासहित २ जना सदस्य

४. गाउँपालिकाका प्रमुख प्रशासकीय अधिकृत सदस्य- सचिव

ख. कार्यक्रम सिफारिस तथा कार्यान्वयन समितिको काम¸कर्तव्य र अधिकार:

१. समितिले आफ्नो कार्यविधि आफै निर्धारण गर्न सक्नेछ ।

२. समितिले आफ्ना वैठकको निर्णयका हरेक अभिलेख व्यवस्थित रुपमा राख्नेछ ।

३. गाउँपालिकाको प्रमुख प्रशासकीय अधिकृतले समितिको निर्णय कार्यान्वयन गर्नेछ ।

४. कार्यक्रम संचालनका लागि लक्षित समूह तथा वस्तीहरुको पहिचान गर्ने।

५. छानिएका वस्ती तथा समूह लक्षित गरी संचालन गर्नुपर्ने कार्यक्रमको पहिचान गर्ने ।

६. पहिचान गरिएका कार्यक्रमहरुमध्ये उपयुक्त कार्यक्रमहरु छनौट गरी जिल्ला व्यवस्थापन तथा समन्वय समिति समक्ष सिफारिस गर्ने ।

तर, यसरी कार्यक्रम सिफारिस गर्दा कार्यक्रम संचालन हुने स्थानमा सोही प्रकारका कार्यक्रमहरु अन्य विकासका साझेदारबाट संचालन भए, नभएको यकिन
गर्नुपर्नेछ । यस्तो दोहोरोपना नभएको विषय कार्यक्रम सिफारिस तथा कार्यान्वयन समितिले स्पष्ट किटान गरी उल्लेख गर्नुपर्नेछ ।

७. आफ्नो गाउँपालिकामा संचालित कार्यक्रमहरुको निरन्तर अनुगमन र मूल्याङ्कन गरी गाउँपालिका र जिल्ला व्यवस्थापन तथा समन्वय समितिमा प्रतिवेदन दिनुपर्नेछ ।

८. आफ्नो गाउँपालिकामा संचालित कार्यक्रमलाई थप प्रभावकारी वनाउन आवश्यक सुझावहरु जिल्ला व्यवस्थापन तथा समन्वय समिति समक्ष सिफारिस गर्नुपर्नेछ ।

**उ. कार्यक्रम सहजकर्ता**

क. कार्यक्रम संचालन भएका प्रत्येक जिल्लामा मुख्यमन्त्री तथा मन्त्रिपरिषद्को कार्यालयले निर्णय गरेबमोजिम संख्या र कार्यक्षेत्र रहने गरी कार्यक्रम सहजकर्ता रहनेछन । निजहरुको नियुक्ती यस कार्यविधिको दफा ९ बमोजिम मुख्यमन्त्री तथा मन्त्रिपरिषद्को कार्यालयबाट हुनेछ । आ.व. २०७५/७६ मा नियुक्त भई कार्यरत सहजकर्तालाई निज कार्यरत गाउँपालिका वा नयाँ गाउँपालिकामा कार्य गर्नेगरी जिम्मेवारी हेरफेर गर्न सकिनेछ ।

ख. कार्यक्रम सहजकर्ताको काम, कर्तव्य र अधिकार

१. कार्यक्रम सिफारिस तथा कार्यान्वयन समिति र जिल्ला व्यवस्थापन तथा समन्वय समितिलाई आवश्यक सहयोग गर्ने ।

२. कार्यक्रम सिफारिस तथा कार्यान्वयन समितिको निर्देशनमा आवश्यक तथ्याङ्क संकलन गर्ने ।

३. कार्यक्रम सञ्चालनका लागि लक्षित समूह तथा वस्तीहरुको पहिचान गर्न सहयोग
गर्ने ।

४. संचालित कार्यक्रमको नियमित समन्वय र सुपरीवेक्षण गरी सिफारिस तथा कार्यान्वयन समिति र केन्द्रीय कार्यान्वयन तथा समन्वय इकाइमा नियमित प्रतिवेदन पेश गर्ने ।

**परिच्छेद-५**

**कार्यक्रम सहजकर्ताको योग्यता**, **पारिश्रमिक र सेवा सुविधा**

**सम्बन्धी व्यवस्था**

**८. कार्यक्रम सहजकर्ताको योग्यता**

क.‍ स्नातक तह उतीर्ण गरेको,

ख. सामाजिक परिचालकका रुपमा कम्तीमा ३ वर्ष निरन्तर कार्य गरेको अनुभव भएको (यसका निमित्त सामाजिक परिचालकका रुपमा काम गर्दा सम्वन्धित संस्थाले दिएको नियुक्ती पत्र अनिवार्य रुपमा पेश गर्नुपर्ने)

ग. ४० वर्ष उमेर ननाघेको,

घ. नेपाली नागरिक हुनुपर्ने ।

**९. कार्यक्रम सहजकर्ताको नियुक्ती प्रक्रिया**

(क) कार्यक्रम सहजकर्ताको नियुक्ती प्रकृया देहायबमोजिम हुनेछ ।

१. सहजकर्ता छनौटका लागि राष्ट्रिय पत्रिकामा सूचना प्रकाशन गर्ने ।

२. स्नातक तहमा प्राप्त गरेको प्राप्तांकका आधारमा सवै निवेदकहरुको घट्दो अंक (Descending order)मा जिल्लागत सूची तयार पार्ने । सहजकर्ता नियुक्ती गर्दा सम्बन्धित जिल्लाको ब्यक्तिलाई मात्र नियुक्ती गरिने हुनाले जिल्लागत रुपमा सूची तयार गर्दा नागरिकतामा सम्बन्धित जिल्ला स्थायी ठेगाना भएका ब्यक्तिहरुलाई मात्र समावेस गरी घट्दो अंकका आधारमा सूची तयार गरिनेछ ।

३. सो सूचीका आधारमा नियुक्ति गर्नुपर्ने संख्याका आधारमा देहायबमोजिम जिल्लागत सूची तयार गरी अन्तवार्तामा वोलाउने ।

क. एक जना माग भएकोमा -५ जना

ख. दुइ जना माग भएकोमा -९ जना

ग. तीन जना माग भएकोमा -१२ जना

४. प्राप्ताङ्क प्रतिशतलाई चालीस र अन्तर्वार्तालाई साठी अङ्कभार तोक्ने ।

५. अन्तर्वार्ताको साठी अङ्कभारमध्ये अनुभव, ब्यक्तित्व, काम गर्ने प्रतिबद्धता र सम्बन्धित विषयको ज्ञान मापन गर्नेगरी निर्देशक समितिले अन्तर्वार्तासम्बन्धी कार्यबिधि बनाई अन्तर्वार्ता लिन लगाउने र अङ्क निर्धारण गर्नुपर्ने ।

६. अन्तर्वार्ताको अङ्कप्राप्त भएपछि स्नातक तहको शैक्षिक योग्यताको प्राप्ताङ्कलाई ४० र अन्तर्वार्ताको अङ्कलाई ६० हुनेगरी भार निकाली कूल १०० पूर्णाङ्कमा उमेदवारले प्राप्त गरेको कूल अङ्क निकाल्नुपर्ने ।

७. कूल अङ्क निकालेपछि बढी अङ्क ल्याउने व्यक्तिहरुको मेरिट सूचीका आधारमा आवश्यक संख्यामा नियुक्ती गर्ने ।त्यसपछिका मेरिट सूचीका व्यक्तिहरुलाई देहायको संख्यामा वैकल्पिक सूचीमा राखिने । नियुक्तिका लागि सिफारिस भएका व्यक्तिहरुले नियुक्ति नलिएमा वा एक बर्ष नपुग्दै छोडेमा बैकल्पिक हुनेलाई क्रमश: नियुक्ति गर्ने ।

क. एक जना माग भएको जिल्लामा - २ जना

ख. दुइ जना माग भएको जिल्लामा - ३ जना

ग. तीन जना वा सोभन्दा बढी माग भएको जिल्लामा - 4 जना

(ख) सहजकर्तालाई खटाउने गाउँपालिका तोक्ने र नियुक्तिसम्बन्धी अन्य ब्यवस्था वा सहजीकरण निर्देशक समितिले गर्नेछ ।

**१०. पारिश्रमिक तथा सेवा सुविधा**

क. कार्यक्रम सहजकर्ताको पारिश्रमिक तथा अन्य सुविधा मुख्यमन्त्री तथा मन्त्रिपरिषद्को कार्यालयले तोकेबमोजिम हुनेछ ।

**११. कारवाही र वर्खास्ती**

कार्यक्रम सहजकर्ता उपर देहायको अवस्थामा कारवाही र वर्खास्ती गर्न सकिनेछ ।

(क) तोकिएको जिम्मेवारीभन्दा वाहिर गई काम कारवाही गरेको भनी जिल्ला व्यवस्थापन तथा समन्वय समितिले सिफारिस गरेमा वा कार्यालयबाट भएको अनुगमनबाट देखिएमा ।

(ख) कार्यक्षमताको अभाव भएमा र कार्यालयको बारम्बारको चेतावनी पछि पनि कामकारवाहीमा सुधार नआएमा ।

(ग) आर्थिक अनियमितता गरेमा वा प्रचलित कानून अनुसार अपराध ठहरिने कुनै कारवाही वा कसूर गरेमा ।

**परिच्छेद-६**

**स्थानीय तहको सहयोग**

**१२. गाउँ कार्यपालिकाको कार्यालयले सहयोग गर्नुपर्ने**

(क) गाउँपालिकाले कार्यक्रम वा परियोजना पहिचान गर्न कार्यक्रम सिफारिस तथा कार्यान्वयन समितिलाई सहयोग गर्नुपर्नेछ ।

(ख) कार्यक्रम सिफारिस तथा कार्यान्वयन समितिलाई गाउँपालिकाको सवैभन्दा पिछडिएको वस्ती तथा वडाको पहिचान गर्न सहयोग गर्नुपर्नेछ ।

**१३. प्रमुख प्रशासकीय अधिकृतको काम, कर्तव्य र अधिकार**

(क) कार्यक्रम सहजकर्ताको सहयोगमा गाउँपालिकाको आवश्यक तथ्यांङ्क तथा विवरण तयार गर्ने ।

(ख) संकलित विवरणका आधारमा लक्षित समूह र कार्यक्रम पहिचान गर्न कार्यक्रम सिफारिस तथा कार्यान्वयन समितिलाई सहयोग गर्ने ।

(ग) कार्यक्रम सिफारिस तथा कार्यान्वयन समितिबाट पहिचान गरिएका परियोजना तथा कार्यक्रमहरु समयमा नै जिल्ला व्यवस्थापन तथा समन्वय समितिमा पेश गर्ने ।

(घ) कार्यक्रम छनौट तथा स्वीकृतीका लागि जिल्ला व्यवस्थापन तथा समन्वय समितिलाई सहयोग तथा सहजीकरण गर्ने ।

(ङ) जिल्ला व्यवस्थापन तथा समन्वय समितिबाट स्वीकृत परियोजना तथा कार्यक्रमहरु लक्षित वर्गसँगको सहकार्य र समन्वयमा कार्यान्वयन गर्ने गराउने।

(च) कार्यक्रम कार्यान्वयन अवस्थाको अनुगमन सुपरिवेक्षण गरी मासिक, चौमासिक र बार्षिक प्रतिवेदन तयार गरी जिल्ला व्यवस्थापन तथा समन्वय समिति र कार्यक्रम कार्यान्वयन तथा समन्वय इकाइमा पठाउने ।

(छ) जिल्ला व्यवस्थापन तथा समन्वय समिति, कार्यक्रम कार्यान्वयन तथा समन्वय ईकाइ र कार्यक्रम सिफारिस तथा कार्यान्वयन समितिबाट भएका मार्गदर्शन एवम् सुझावहरुको कार्यान्वयन गर्ने, गराउने ।

(ज) कार्यक्रम सहजकर्तामार्फत मुख्यमन्त्री तथा मन्त्रिपरिषद्को कार्यालयमा चौमासिक रुपमा प्रतिवेदन पठाउने ।

(झ) बार्षिक बजेट, परियोजना तथा कार्यक्रमगत बजेट सीमामा रही खर्च गर्ने र सोको नियमानुसार लेखापालन गर्ने, गराउने ।

(ञ) बार्षिक रुपमा लेखापरिक्षण गराई सोको एक प्रति कार्यक्रम कार्यान्वयन तथा समन्वय ईकाइमा पठाउने ।

**१४. जिल्ला समन्वय समितिको कार्यालयले गर्नुपर्ने सहयोग**

(क) कार्यक्रम वा परियोजनाहरु पहिचान तथा छनौट गर्न जिल्ला व्यवस्थापन तथा समन्वय समिति तथा कार्यक्रम सिफारिस तथा कार्यान्वयन समितिलाई सहयोग गर्ने ।

१. कार्यक्रम स्वीकृत गर्दा कार्यक्रममा दोहोरोपना भए नभएकोएकिन गर्न जिल्ला व्यवस्थापन तथा समन्वय समितिलाई सहयोग गर्ने ।

२. जिल्ला व्यवस्थापन तथा समन्वय समिति र कार्यक्रम सिफारिस तथा कार्यान्वयन समितिलाई आवश्यक तथ्याङ्क उपलव्ध गराउने ।

३. जिल्ला व्यवस्थापन तथा समन्वय समितिलाई कार्यक्रमको अनुगमन तथा मूल्याङ्कन गर्नका लागि भौतिक, आर्थिक तथा मानवीय सहयोग उपलव्ध गराउने ।साथै, समितिलाई सचिवालय सेवा उपलब्ध गराउने ।

४. गाउँपालिकास्तरमा लक्षित समूह पहिचान र कार्यक्रमको पहिचान गर्न सहयोग हुने गरी तालिम तथा क्षमता विकासका कार्यक्रमहरु आवश्यक भए कार्यक्रम कार्यान्वयन तथा समन्वय इकाइलाई सिफारिस गर्ने ।

**परिच्छेद-७**

**परियोजना छनौट, स्वीकृति र सम्झौता**

१५. केन्द्रिय निर्देशक समितिबाट तोकिएको क्षेत्रगत ढाँचाबमोजिम पहिचान गरिएका कार्यक्रम वा परियोजनाबाट कार्यक्रम सिफारिस तथा कार्यान्वयन समितिले उपयुक्त कार्यक्रम वा परियोजना छनौट गरी जिल्ला व्यवस्थापन तथा समन्वय समितिमा पठाउनेछ। पहिचान गरिएका कार्यक्रम वा परियोजनाहरुको संख्या आवश्यकता भन्दा बढी भएमा कार्यक्रम सिफारिस तथा कार्यान्वयन समितिले दफा ७ (इ) उपदफा (ख) ४ बमोजिम पहिचानका आधारहरु अनुरुप विश्लेषण वा प्राथमिकीकरण गरी कार्यक्रम वा परियोजनाको छनौट गर्नुपर्नेछ ।

१६. कार्यक्रम सिफारिस तथा कार्यान्वयन समितिले छनौट गरिएका कार्यक्रम वा परियोजनाको कार्यक्रम तयारगरी सोको तीन प्रति जिल्ला व्यवस्थापन तथा समन्वय समितिमा पठाउनु पर्नेछ।

१७. जिल्ला व्यवस्थापन तथा समन्वय समितिले कार्यक्रम सिफारिस तथा कार्यान्वयन समितिले छनौट गरी पठाएको कार्यक्रम वा परियोजनाहरुको जाँचवुझ गरी उपयुक्त देखिएका कार्यक्रम स्वीकृत गरी एक प्रति जिल्ला व्यवस्थापन तथा समन्वय समितिमा अभिलेख राखी एक एक प्रति सम्वन्धित गाउँपालिका र कार्यक्रम कार्यान्वयन तथा समन्वय इकाइमा पठाउनु पर्नेछ। सम्वन्धित निकायले यस प्रकारका स्वीकृत कार्यक्रमहरु अभिलेखित हुनेगरी राख्नु पर्नेछ।

१८. जिल्ला व्यवस्थापन तथा समन्वय समितिले सम्वन्धित गाउँपालिकाहरुवाट छनौट तथा सिफारिस भई आएका कार्यक्रम वा परियोजनाहरु स्वीकृत गर्दा पालिकागत बजेट सीमाभित्र रही स्वीकृत गर्नुपर्नेछ ।

१९. एकपटक स्वीकृत भएको कार्यक्रम जिल्ला व्यवस्थापन तथा समन्वय समितिको पूर्व स्वीकृती विना थपघट गर्न पाइने छैन। स्वीकृत कार्यक्रममा परिवर्तन गर्न आवश्यक देखिएमा परिवर्तित कार्यक्रमको खाका र परिवर्तन गर्नुपर्नाको कारण खुल्ने पुष्टाई फाराम सहित कार्यक्रम सिफारिस तथा कार्यान्वयन समितिले जिल्ला व्यवस्थापन तथा समन्वय समितिमा लेखी पठाउनु पर्नेछ। सो समितिले आवश्यक जाँचवुझ गरी उचित देखिएमा संशोधित कार्यक्रम स्वीकृत गरी सोको जानकारी केन्द्रीय कार्यक्रम कार्यान्वयन तथा समन्वय इकाई र सम्बन्धित गाउँपालिकामा पठाउनुपर्नेछ। यसरी स्वीकृत संशोधित कार्यक्रम गाउँपालिका,जिल्ला व्यवस्थापन तथा समन्वय समिति र कार्यान्वयन तथा समन्वय इकाइमा अभिलेखित हुनुपर्नेछ।

२०. स्वीकृत गरिएका कार्यक्रमहरु गाउँपालिका तहबाट कार्यान्वयन हुनेछन् ।

**परिच्छेद-८**

**कार्यक्रमको अनुगमन तथा मूल्याङ्कन**

२१. कार्यक्रम सिफारिस तथा कार्यान्वयन समितिले आफ्नो गाउँपालिकामा संचालित परियोजना वा कार्यक्रम स्वीकृत कार्यक्रम अनुसार कार्यान्वयन भए नभएको अनुगमन गरी त्यसको प्रतिवेदन गाउँपालिकामा दिनेछ । अनुगमनको मासिक प्रतिवेदन जिल्ला व्यवस्थापन तथा समन्वय समिति र केन्द्रीय कार्यान्वयन तथा समन्वय ईकाइमा पठाउनु पर्नेछ ।

२२. जिल्ला व्यवस्थापन तथा समन्वय समितिले कार्यक्रमको चौमासिक रुपमा अनुगमन तथा मूल्याङ्कन गरी सोको प्रतिवेदन केन्द्रीय कार्यान्वयन तथा समन्वय ईकाइमा पठाउनेछ ।

२३. मुख्यमन्त्री तथा मन्त्रिपरिषद्को कार्यालयले आवश्यकता अनुसार गाउँपालिकाहरुमा संचालित कार्यक्रमहरुको सुपरिवेक्षण र अनुगमन गर्नेछ ।कार्यक्रम कार्यान्वयन तथा समन्वय इकाईले गाउँपालिका तथा कार्यक्रम व्यवस्थापन तथा समन्वय समितिबाट भएको प्रतिवेदन समेतलाई आधारमानी बार्षिक रुपमा समग्र कार्यक्रमको मूल्याङ्कन गर्नेछ ।

२४. अनुगमन तथा मूल्याङ्कनको लागि निर्देशक समितिले निर्धारण गरेको कार्यविधि तथा प्रक्रिया अनुसरण गरिनेछ ।

**परिच्छेद-९**

**बजेट खर्च, लेखापालन, लेखापरीक्षण र कार्यक्रमको वित्तीय नियन्त्रण**

२५. गाउँपालिकाहरुलाई रकम निकासा दिंदा विशेष अनुदानस्वरुप वार्षिक बजेटमार्फत वित्तीय हस्तान्तरण गरिनेछ।

२६. दफा २५ बमोजिम विशेष अनुदानमार्फत प्राप्त रकमको प्रचलित कानून अनुसार लेखा परिक्षण गरी सोको प्रतिवेदन कार्यक्रम कार्यान्वयन तथा समन्वय ईकाइमा पठाउनुपर्नेछ ।

२७. कार्यक्रम सञ्चालन गर्ने गाउँपालिकाले सञ्चालन गर्ने परियोजना वा कार्यक्रमको बारेमा सरोकारवालाहरु बीच जानकारी गराउने, लेखाजोखा गर्ने तथा मूल्यांकन गराउने उद्देश्यका साथ तेश्रो चौमासिक अवधिभित्र सार्वजनिक परीक्षण गराउनुपर्नेछ ।

२८. कार्यालयले कार्यक्रमको लागि आवश्यकता अनुसार विभिन्न मापदण्ड र फारामहरु निर्धारण गर्न सक्नेछ। यस प्रकारको मापदण्ड र फारामहरुको प्रयोग यस कार्यबिधि र कार्यालयले समय समयमा गरेका परिपत्रहरु बमोजिम हुनेछ ।

**परिच्छेद-१०**

**संशोधन र खारेजी**

२९. प्रदेश सरकारले यस कार्यबिधिका कुनै दफा संशोधन वा खारेजी वा थप गर्न सक्नेछ ।

३०. कार्यालयले मुख्यमन्त्रीस्तरीय निर्णयबाट यस कार्यबिधिका कुनै अनुसूची संशोधन वा खारेजी वा थपघट गर्न सक्नेछ ।

**अनुसूची १**

(दफा ५ संग सम्बन्धित)

**कार्यक्रम सञ्चालन हुने गाउँपालिकाहरु**

|  |  |  |
| --- | --- | --- |
| **क्र.सं.** | **जिल्ला** | **गाउँपालिका** |
| १ | नवलपरासी (बर्दघाट सुस्ता पश्चिम) | १. सुस्ता, २. प्रतापपुर, ३. पाल्हीनन्दन, ४. सरावल |
| २ | रुपन्देही | १. मर्चवारी, २. सम्मरीमाई, ३. कोटहीमाई, ४. ओमसतिया५. गैडहवा, 6. मायादेवी, 7. रोहिणी, 8. सियारी, 9. कञ्चन१०. शुद्धोधन |
| ३ | पाल्पा | 1. निस्दी, 2. माथागढी, 3. रैनादेवीछहरा, 4. तिनाउ5. पूर्वखोला, 6. बगनासकाली, 7. रम्वा, 8. रिव्दिकोट |
| ४ | गुल्मी | 1. कालीगण्डकी, 2. मालिका, 3. मदाने, 4. इस्मा5. गुल्मी दरवार, 6. चन्द्रकोट, 7. छत्रकोट, 8. धुर्कोट9. रुरु, 10. सत्यवती |
| ५ | अर्घाखाँची | 1. पाणिनी, 2. मालारानी, 3. छत्रदेव |
| ६ | कपिलवस्तु | 1. विजयनगर, 2. शुद्धोधन, 3. यशोधरा, 4. मायादेवी |
| ७ | दाङ | 1. वंगलाचुली, 2. राजपुर, 3. बबई, 4. गढवा, 5. दंगिशरण6. राप्ती, 7. शान्तिनगर |
| ८ | प्यूठान | 1. गौमुखी, 2. नौबाहिनी, 3. ऐरावती, 4. झिमरुक5. मालारानी, 6. माण्डवी, 7. सरुमारानी |
| ९ | रोल्पा | 1. सुनछहरी, 2. थवाङ्ग, 3. परिवर्तन, 4. गंगादेव5. त्रिवेणी, 6. सुनिलस्मृती, 7. माडी, 8. रुन्टिगढी, 9.  लुङ्ग्री |
| १० | रुकुम पूर्व | 1. पुथा उत्तरगंगा, 2. भूमे, 3. सिस्ने |
| ११ | वाँके | 1. नरैनापुर, 2. डुडुवा, 3. जानकी, 4. राप्ती सोनारी5. खजुरा, 6. बैजनाथ |
| १२ | बर्दिया | 1. बढैयाताल, 2.गेरुवा |